Tisztelt Testület!

Az elmúlt évekhez képest 2022-ben már kevésbé korlátozott minket a pandémia és annak utóhatásai, így szerencsés módon az előző elfogadott tanácsnoki beszámolómban az idei évre vázolt tervek és elképzelések nagy részét sikeresen megvalósítottuk.

A Képviselő-testület egyhangúan támogatta előterjesztésemet, amely a kerületünknek a kormány által is támogatott Petőfi emlékévhez (Bicentenárium) való csatlakozását hivatott előmozdítani. Ennek keretein belül Zugló Önkormányzata Petőfi Sándor munkásságát a középpontba állító pénzdíjas versmondó-versenyt hirdet a kerület középiskolásai számára, azaz minden olyan diáknak lehetősége lesz jelentkezni, akik vagy zuglói lakcímmel rendelkeznek vagy zuglói középiskola diákjai. A 3 fős zsűribe bevonásra kerülnek kerületi pedagógusok és egy, az irodalmi világot jól ismerő díszpolgárunk is.

Az idei év másik nagy, fővárosi szintű eseménye Budapest egyesítésének 150. évfordulója (Budapest 150.) amelynek keretén belül több kerület és maga a Fővárosi Önkormányzat is rendezvényeket és más kiegészítő eseményeket szervez ennek a jeles alkalomnak a méltó megünneplése céljából. Meggyőződésem szerint az említett évforduló mellett Zugló sem mehetett el szó nélkül, így előterjesztéssel éltem, miszerint az Önkormányzat –  amellett, hogy természetesen a rendezvénynaptár kialakításánál is vegye figyelembe ezt az évfordulót –  a 2023-as évre különítsen el egy nagyjából 2 millió forintos összeget, amely hátteret biztosíthat annak, hogy vagy saját produktummal álljunk elő (pl. kiállítás) vagy más fővárosi projektre csatlakozhassunk rá, ill. már meglévő, a témához kapcsolódó eseményünkre fordítható összeget egészítse ki, ha szükséges.

Mindezt amellett, hogy Budapest Főváros Önkormányzata is támogatási pályázatot hirdetett többek között a kerületek és gazdasági társaságaik részére maximum 8.000.000 Ft értékhatárig, amely pályázaton természetesen részt veszünk a Zuglói Cserepes Kulturális Non-profit Kft-én keresztül. 

Idén, némi kihagyás után ismét megrendezésre kerül a magyar költészet napja alkalmából a zuglói Verspiknik rendezvény a Korong utcában, ahol az eddigiekkel ellentétben nem csak József Attila lesz a középpontban, hanem a kulturális értelemben a bőség zavarával küzdve a már említett bicentenáriumát ünneplő Petőfi Sándorról is megemlékezünk, illetve fővárosunk elmúlt 150 évéből is igyekszünk majd belecsempészi részleteket.

Említésre méltó fejlemény továbbá, hogy az idei évben várhatóan befejeződik a Colombus utcai Szent István Zeneművészet Szakgimnázium felújítása, ami után, várhatóan szeptembertől, Zugló Önkormányzata az intézmény koncerttermét ismét igénybe tudja venni kerületi kulturális események és díjátadók megtartására. Mindezt a tankerülettel érvényben lévő megállapodásunk alapján tesszük, amit tankerületi igazgató úr szóban is megerősített bizottsági ülésen feltett kérdésemre válaszul.

Zárásként szeretném a tavalyi beszámolómhoz hasonlóan most is megjegyezni, hogy a
kerületnek továbbra is szüksége van egy multifunkcionális rendezvényhelyszínre, ami NEM
egy újabb házasságkötő terem vagy hasonló, ahol másodlagos funkcióként jelenik csak meg a
rendezvényszervezés lehetősége, limitált időintervallumokban. Gyakorlatilag minden, a kerületünkhöz hasonló méretű és lakosságszámú önkormányzatnak van olyan kulturális intézménye, ami legalább részben megfelel a fent említett kritériumoknak és így tehermentesíti a többi kerületi intézményt is. Sajnos nálunk ez továbbra is hiányzik.

Kérem a tisztelt képviselőket a beszámoló elfogadására.

Köszönettel,
Bitskey Bence
